ET Euroopa Liidu Teataja C 34/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 34/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SCHROBENHAUSENER SPARGEL”/„SPARGEL AUS DEM SCHROBENHAUSENER LAND”/„SPARGEL AUS DEM ANBAUGEBIET SCHROBENHAUSEN”

EÜ nr: DE-PGI-0005-0678-20.02.2008

KGT ( X ) KPN ( )

1. Nimetus:

„Schrobenhausener Spargel”/„Spargel aus dem Schrobenhausener Land”/„Spargel aus dem Anbaugebiet Schrobenhausen”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik (määruse (EÜ) nr 1898/2006 II lisa alusel)

Klass 1.6 Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida tähistab punktis 1 esitatud nimetus:

Toode „Schrobenhausener Spargel”/„Spargel aus dem Schrobenhausener Land”/„Spargel aus dem Anbaugebiet Schrobenhausen” (edaspidi toode „Schrobenhausener Spargel”) on sparglipüsiku (Asparagus officinalis) söödavad võrsed, mida pakutakse müügiks kas kooritult või koorimata. Toodet „Schrobenhausener Spargel” toodetakse keskkonda säästes hea põllumajandustava eeskirjade kohaselt.

Toote „Schrobenhausener Spargel” valgete sparglite (värvus võib varieeruda valgest violetseni) pikkus tohib olla kuni 22 cm ja roheliste sparglite pikkus kuni 27 cm.

Toode „Schrobenhausener Spargel” valmistatakse ette UNECE-standardi FFV04 (spargel) kohaselt.

Tootele „Schrobenhausener Spargel” on iseloomulik jõuline, kergelt pähkline sparglilõhn.

Päevas paar korda lõikamine ning spargli koristusjärgne hoolikas ja tootekohane käsitlemine tagavad turustusteekonna valikust hoolimata tootja jaoks värske toote „Schrobenhausener Spargel”.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toodet „Schrobenhausener Spargel” võib kasvatada üksnes määratletud geograafilise piirkonna haritavatel pindadel.

3.6. Erieeskirjad viilutamise, riivimise, pakendamise jm kohta:

Kvaliteedi tagamiseks tuleb lõigatud spargel koristusjärgselt kiiresti jahutada. Varred lõigatakse asjatundlikult pikkuse järgi ning sorteeritakse. Järgnevalt ladustatakse need suure õhuniiskusega ja 1–2 °C temperatuuriga ruumis. Tootja ei tohi jahutusahelat katkestada.

Igal pakendil peab olema ühesugune sisu, st iga pakend tohib sisaldada vaid Schrobenhauseneri piirkonna (vt punkt 4) ühesuguse kvaliteedi, värvirühma ja suurusega sparglit. Lisaks sellele peab pakendi sisu nähtav osa esindama kogu pakendi sisu.

3.7. Erieeskirjad märgistamise kohta:

Müügiks lubatud toode „Schrobenhausener Spargel” on lisaks tähistatud veel järgneva graafilise kujutisega:

4. Geograafilise piirkonna täpne määratlus:

Baieri liidumaal kasvatatakse toote „Schrobenhausener Spargel” toorainet Neuburg-Schrobenhauseni, Aichach-Friedbergi ja Pfaffenhofen an der Ilmi maakonna järgmistes haldusüksustes: Aichach, Aresing, Berg im Gau, Brunnen, Gachenbach, Geisenfeld, Gerolsbach, Hohenwart, Inchenhofen, Karlskron, Kühbach, Langenmosen, Pfaffenhofen an der Ilm, Pörnbach, Pöttmes, Reichertshofen, Rohrbach, Schrobenhausen ja Waidhofen.

5. Seos piirkonnaga:

5.1. Geograafilise piirkonna eripära:

Schrobenhauseni linna nimi on lahutamatult seotud selle kuulsaima toote – Schrobenhauseni spargliga. Sellest annab tunnistust Schrobenhauseni linna siluetiga toote logo aastakümnetepikkune kasutamine.

Schrobenhauseni sparglikasvatusega seotud seni vanim dokument on pärit 1851. aastast (12. juuli 1851. aasta nädalalehe artikkel).

Juba 1856. aastal saadeti krahv von Sandizelli valdustest spargleid aadlike köögi tarbeks. 1913. aastal rajas Groß-Geraust pärit Christian Schad kogu ümbruskonna ühe esimese sparglipõllu.

Sparglikasvatuse piirkonnas on kõnealuse kultuuri jaoks soodsad kasvutingimused. Ülekaalus on tuiskliiva sisaldavad mullad ja kerged tertsiaarsed mullad, mis tavapäraselt sisaldavad ka muda ja savi. Need mullad soojenevad kevadel kiiresti, neid on kerge harida ning selles saab spargel jõudsalt ning püstiselt areneda.

Mullad on suure õhuläbilaskvusega, kerged, liivased ja sügavad. Toote „Schrobenhausener Spargel” tooraine kasvatus on piiratud järgmiste mullaliikidega:

liiv (L);

kergelt savisegune liiv (KSL);

saviliiv (SL);

tugevalt savisegune liiv (TSL).

Schrobenhauseni sparglikasvatuspiirkond asub ligikaudu 400 m kõrgusel merepinnast. Aasta keskmine temperatuur on 7,5 °C; aasta keskmine sademete hulk on 827 mm (viimase 25 aasta keskmine sademete hulk), kusjuures juunist augustini sajab keskmiselt 280 mm.

5.2. Toote eripära:

Toote „Schrobenhausener Spargel” kvaliteet põhineb kirjeldatud klimaatilistel tingimustel ning määratletud geograafilise piirkonnas esinevatel mullaliikidel.

Müncheni tehnikaülikooli korraldatud tarbijaküsitluse alusel tõestatud ning tootmistingimustest (taime eriti kiire kasvamise tulemusel tekib spargli hõrkus ning iseloomulik jõuline, kergelt pähkline maitse) tingitud laialdane tuntus tagavad kõnealuse põllumajandussaaduse hea maine ja erilise lugupidamise ka väljaspool tootmispiirkonda. Lisaks toote „Schrobenhausener Spargel” juba nimetatud erilisele maitsele on tarbijate jaoks olulise tähtsusega ka spargli värskus ja päritolu.

Lõuna-Baieri sparglitootjate ühing (Spargelerzeugerverband Südbayern e.V.) soovitab selliseid sorte, mis vastavad eriti hästi spetsifikaadi kohastele agronoomilistele (põldkatsed) ja sensoorsete katsete põhjal kehtestatud maitsenõuetele. Kõnealused sordid on loetletud ühingu veebilehel www.spargel.de/anbau, mida igal aastal ajakohastatakse.

Nii on toode „Schrobenhausener Spargel” lisatud ka Baieri piirkonnale iseloomulike eritoodete andmebaasi, mis rõhutab veelgi kõnealuse toote erilisust ja ainulaadsust.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote „Schrobenhausener Spargel” erilised omadused on tingitud nii piirkonna ilmastikutingimustest ja muldadest kui ka Schrobenhauseni tootmispiirkonna sparglikasvatuse pikaajalisest traditsioonist ning sparglit kasvatavate põllumajandustootjate põlvest põlve edasi antud oskusteabest. Tänu kergetele, liivastele muldadele ja igapäevasele saagikoristusele iseloomustavad toodet „Schrobenhausener Spargel” eriti õrnad võrsed.

Maine

Schrobenhauseni piirkonna sparglikasvatuse elavnemisest annavad tunnistust artiklid 1914. aasta ajalehes „Schrobenhausener Wochenblatt” ja 1920-ndate aastate kuulutused. 1933. aastal levis kuuldus toote „Schrobenhausener Spargel” heast mainest ka Münchenisse. 1950-ndatel aastatel kasvatati kõnealust väärisköögivilja paljudes väiksemates põllumajandusettevõtetes. 1970-ndate aastate keskpaigas ja 1980-ndate aastate lõpus oli Schrobenhauseni sparglikasvatuspiirkonna suurim tõusuperiood.

Ligikaudu 900 ha (sh noortaimede kasvualad) viljeldav sparglikasvatus on Schrobenhauseni piirkonna üks olulisemaid majandusharusid.

Määratletud geograafilises piirkonnas elavad tootjad annavad oma sparglikasvatuse kogemusi edasi põlvest põlve juba rohkem kui 90 aastat. Kõnealused teadmised ja kogemused tagavad eduka turustamise aluseks oleva parima kvaliteedi.

Sparglihooaeg on piirkonna nn viies aastaaeg, mis meelitab kohale paljusid ühepäevakülalisi ning turiste nii lähedalt kui kaugelt. Piirkonna sparglikasvatuskohti läbivate ratta- ja matkateedega ekskursiooniatlas on samuti spargliteemale pühendatud.

Sparglihooajal on spargel nii kodu- kui restoraniköökides kulinaarses keskpunktis. Spargliajaks Schrobenhausenisse saabuvat ligikaudu 40 000 kodumaist ja muud külalist üllatatakse üha uute ideederohkete retseptidega. Nädala- ja spargliturgudel saadakse sellel ajal sparglitoodete müügist suurim osa käibest.

Lisaks sellele külastatakse just sel ajal kõige rohkem Schrobenhausenis asuvat Euroopa sparglimuuseumi. Sellega soodustakse spargli seost Schrobenhauseni piirkonnaga ning meelitatakse kohale ligikaudu 10 000 külastajat kogu maailmast.

Alates 1975. aastast kroonitakse igal aastal Schrobenhauseni sparglikuninganna. Kuninganna osaleb arvukatel ringhäälingu, ajakirjanduse ja televisiooni korraldatud üritustel ning tutvustab toote „Schrobenhausener Spargel” head nime ka väljaspool piirkonda.

Toote heast mainest, mis põhineb kõnealuses piirkonnas toodetud toote kvaliteedil, annavad tunnistust ka Müncheni tehnikaülikooli uurimused ning turu- ja hinnateavituskeskuse (ZMP = Zentrale Markt- und Preisberichtstelle) omistatud auhinnad.

Viide spetsifikaadi avaldamisele

Väljaanne Markenblatt, 11.2.2005, 6. köide, 7. osa, lk 1770.

(http://www.publikationen.dpma.de/DPMApublikationen/dld_gd_file.do?id=8)